**Joko Widodo**, skrátene **Jokowi** (\* 21. jún 1961, Surakarta) je indonézsky politik, od roku 2014 prezident krajiny. Je členom Demokratickej strany Indonézia - boj (*partaje Demokrasi Indonesia Perjuangan, PDI-P*).

Život
-----

Pochádza z chudobnej rodiny, vyštudoval lesníctvo na Univerzite Gadjah Mada a stal sa majiteľom úspešnej firmy na výrobu nábytku. V roku 2005 bol zvolený za starostu Surakarty, podarilo sa mu výrazne znížiť kriminalitu a vďaka investíciám do infraštruktúry a rozšírenia zelených plôch urobil mesto príťažlivejším pre turistov. V roku 2012 ho nadácia City Majors Foundation vyhlásila tretím najlepším starostom sveta.

V roku 2012 vyhral voľby na post guvernéra indonézskeho hlavného mesta Jakarty. Profiloval sa energickým bojom proti korupcii a nepotizmu, začal zverejňovať rozpočet svojho úradu. Jeho popularity využila strana PDI-P, ktorá ho nominovala ako svojho kandidáta v prezidentských voľbách v júli 2014. Podľa indonézskej ústavy smú do jednokolových volieb postaviť svojho zástupcu iba strany, ktoré disponujú aspoň pätinou kresiel v parlamente. Widodovým jediným protikandidátom tak bol generál Prabowo Subianto (Hnutie za veľkú Indonéziu, skrátene *Gerindra*), ktorého porazil ziskom 53,15 % hlasov.

Svojimi priaznivcami je Widodo vnímaný ako muž, ktorý sa vypracoval vlastnou usilovnosťou a umom a ako predstaviteľ nastupujúcej generácie, vymedzujúci sa voči tradičným elitám. Bol často porovnávaný s Barackom Obamom, s ktorým ho spája nielen rok narodenia a fyzický vzhľad, ale tiež to, že pochádza z neprivilegovaných vrstiev. Známou sa stala jeho prax zvaná *blusukan*, kedy bez prípravy chodí medzi prostými občanmi a diskutuje s nimi o ich problémoch. Veľkú pozornosť vzbudil, keď na promócie svojho syna do Singapuru letel bežnou linkou s vysvetlením, že na súkromné cesty prezidentský špeciál nepotrebuje.

V zahraničnej politike je stúpencom nezávislosti Palestíny, vyzval k jednotnému postupu moslimského sveta proti Izraelu.

Kritici Widoda obviňujú z populizmu, jeho politika nulovej tolerancie voči zločinu vedie k početným prípadom porušovania ľudských práv - príkladom môžu byť prehmaty sprevádzajúce jeho kampaň proti verejnému predaju alkoholu, ktorý prezident označuje za porušovania zásad islamu.

Je fanúšikom rockovej hudby, jeho obľúbenou skupinou sú Napalm Death. V roku 2015 ho členovia tejto skupiny požiadali, aby udelil milosť dvojici austrálskych pašerákov drog odsúdených k smrti. K poprave však nakoniec došlo, aj napriek tomu, že Austrália na protest odvolala z Jakarty svojho veľvyslanca.

Referencie
----------

1. ↑  Iñaki Azkuna, Mayor of Bilbao, Spain Awarded the 2012 World Mayor Prize. WorldMayor, 8. 1. 2013
2. ↑  Profile: Yoko Widodo. BBC News, 28. 9. 2015
3. ↑  'Indonesia' s Obama 'Is Actually Nothing of the Sort. Time, 20. 5. 2014
4. ↑  Zuckerberg to Jokowi: What is Blusukan? Tempo.co, 13.10.2014
5. ↑  Indonesia president draws praise and criticism for flying economy to Singapore. The Straits Times, 22. 11. 2014
6. ↑  Indonesian President Urges Israel To End 'Colonization Of Palestine,' Calls On Moslim World To Unite. International Business Times, 7. 3. 2016
7. ↑  Why european leaders must challenge Indonesia president Joko Widodo on human rights abuses. Newsweek, 19. 4. 2016
8. ↑  NAPALM DEATH Frontman Is Asking Indonesia 's President To Spare the Lives of Two Incarcerated Men. Metal Injection, 28. 1. 2015
9. ↑  Bali nine Executions: Indonesia responds to Australia withdrawing ambassador. The Sydney Morning Herald, 29. 4. 2015

Iné projekty
------------

Commons
* Spolupracuj na Commons Commons ponúka multimediálne súbory na tému **Joko Widodo**

Externé odkazy
--------------

* Encyclopaedia Britannica

Zdroj
-----

*Tento článok je čiastočný alebo úplný preklad článku Joko Widodo na českej Wikipédii.*

Autoritné údaje: * GND: 1069359149
* ISNI: 0000 0003 7126 0611
* LCCN: n2011203788
* VIAF: 250779999
* WorldCat: lccn-n2011203788